钦定古今图书集成/明伦汇编/氏族典/第431卷 > 赵时钺
## 钦定古今图书集成/明伦汇编/氏族典/第431卷 > 赵时钺

按《万姓统谱》：“时钺字子礼，崇安人。少有文名，登嘉定
十六年进士第，调南康星子簿，再调汀州长汀州丞，
皆有政声。沿台檄摄上杭令，适汀寇甫平，馀党犹尚
汹汹，时钺奋然不顾。有阙麻胡者，招诱贼酋汝红云
为乱，时钺出奇计捕获之，民得安迹。部使以其功剡
辟即真。寻通籍，知抚州崇仁县。徐忠简公清叟经略”
广右，辟为宾州倅，摄州事。会逆贼黎梦符寇海道，凶
欿甚炽，时钺被檄往攻之，捷闻，就除权发遣南宁军
事。未几卒，朝廷嘉之，特转朝请郎。